P9_TA(2021)0474

Daugiašalės derybos rengiantis 12-ajai PPO ministrų konferencijai, vyksiančiai Ženevoje 2021 m. lapkričio 30 d. – gruodžio 3 d.

2021 m. lapkričio 25 d. Europos Parlamento rezoliucija dėl daugiašalių derybų rengiantis 12-ajai PPO ministrų konferencijai, vyksiančiai Ženevoje 2021 m. lapkričio 30 d.–gruodžio 3 d. (2021/2769(RSP))

(2022/C 224/08)

Europos Parlamentas,

— atsižvelgdamas į 1994 m. balandžio 15 d. Marakešo sutartį, pagal kurią įsteigiama Pasaulio prekybos organizacija (PPO),

— atsižvelgdamas į 2001 m. lapkričio 14 d. PPO Dohos ministrų deklaraciją (1),

— atsižvelgdamas į savo ankstesnes rezoliucijas dėl PPO, visų pirma 2017 m. lapkričio 15 d. rezoliuciją dėl daugiašalių derybų rengiantis 11-ajai PPO ministrų konferencijai (2), 2018 m. lapkričio 29 d. rezoliuciją „PPO: tolesni veiksmai“ (3) ir 2019 m. lapkričio 28 d. rezoliuciją dėl PPO apeliacinio komiteto krizės (4),

— atsižvelgdamas į savo 2021 m. gegužės 20 d. rezoliuciją dėl pažangos spartinimo ir nelygybės mažinimo siekiant iki 2030 m. likviduoti AIDS kaip grėsmę visuomenės sveikatai (5),

— atsižvelgdamas į savo 2021 m. birželio 10 d. rezoliuciją „Kaip įveikti pasaulinės COVID-19 pandemijos keliamus iššūkius: PPO TRIPS sutarties netaikymo poveikis COVID-19 vakcinoms, gydymui, įrangai ir gamybos bei paruošimo pajėgumų didinimui besivystančiose šalyse“ (6),

— atsižvelgdamas į 2018 m. gruodžio 7 d. Ženevoje vykusios parlamentinės konferencijos metinės sesijos PPO klausimais metu bendru sutarimu priimtą baigiamąjį dokumentą (7),

— atsižvelgdamas į 2017 m. gruodžio mėn. Buenos Airėse vykusios 11-osios ministrų konferencijos rezultatus, kurie apima kelis ministrų sprendimus, ir į tai, kad joje nebuvo įmanoma priimti ministrų deklaracijos,

— atsižvelgdamas į 2017 m. gruodžio 12 d. Buenos Airių deklaraciją dėl moterų ir prekybos, taip pat į 2017 m. gruodžio 13 d. Buenos Airėse priimtus bendrus pareiškimus dėl elektroninės prekybos, palankesnių sąlygų investicijoms sudarymo bei labai mažų, mažųjų ir vidutinių įmonių,

— atsižvelgdamas į Jungtinių Tautų darnaus vystymosi tikslus (DVT),

— atsižvelgdamas į 2016 m. lapkričio mėn. įsigaliojusį Paryžiaus susitarimą, priimtą pagal Jungtinių Tautų bendrąją klimato kaitos konvenciją (UNFCCC),

— atsižvelgdamas į 2020 m. sausio 14 d. priimtą bendrą Jungtinių Amerikos Valstijų, Japonijos ir Europos Sąjungos prekybos ministrų trišalio susitikimo pareiškimą,

— atsižvelgdamas į 2013 m. gruodžio 7 d. Balyje priimtą ministrų sprendimą dėl valstybės rezervo maisto atsargoms užtikrinti,

— atsižvelgdamas į 2018 m. rugsėjo 18 d. Komisijos koncepcijos dokumentą dėl PPO modernizavimo,

— atsižvelgdamas į Komisijos prekybos politikos peržiūrą ir jos priedą „PPO pertvarka: tvarios ir veiksmingos daugiašalės prekybos sistemos kūrimas“,

— atsižvelgdamas į Otavos grupės prekybos ir sveikatos iniciatyvą (8),

— atsižvelgdamas į 2021 m. birželio 4 d. ES pranešimą PPO generalinei tarybai dėl skubių prekybos politikos priemonių reaguojant į COVID-19 krizę,

— atsižvelgdamas į Tarpvyriausybinės klimato kaitos komisijos (IPCC) 6-ąją vertinimo ataskaitą (9),

— atsižvelgdamas į Darbo tvarkos taisyklių 132 straipsnio 2 dalį,

— atsižvelgdamas į Tarptautinės prekybos komiteto pasiūlymą dėl rezoliucijos,

A. kadangi PPO buvo sukurta siekiant toliau liberalizuoti prekybą prekėmis ir paslaugomis, stiprinti daugiašališkumą ir puoselėti atvirą, įtraukią, taisyklėmis grindžiamą ir nediskriminacinę daugiašalę prekybos sistemą; kadangi prekyba yra nepaprastai svarbi ir pagrindinė priemonė siekiant remti ir papildyti pastangas, kuriomis skatinamas tvarus augimas ir gerinamas gyvenimo lygis, užtikrinant visišką užimtumą ir dideles bei nuolat augančias realias pajamas, atsižvelgiant į darnaus vystymosi tikslą;

B. kadangi taisyklėmis grindžiama daugiašalė prekybos sistema šiuo metu patiria didelę krizę, dėl kurios kyla grėsmė pagrindinėms organizacijos funkcijoms, t. y. tarptautinės prekybos pagrindinių taisyklių ir struktūros nustatymui ir veiksmingo ginčų sprendimo bei vykdymo užtikrinimui;

C. kadangi 2019 m. gruodžio 11 d. nustojo veikti PPO apeliacinis komitetas, todėl sustabdyta funkcionali, nepriklausoma ir nešališka apeliacinė veikla;

D. kadangi PPO nustatyti aiškūs įgaliojimai pagal 14.6 DVT dalyvauti derybose dėl žuvininkystės subsidijų, kad būtų pasiektas susitarimas, kuriuo būtų draudžiama teikti tam tikrų rūšių žuvininkystės subsidijas, kuriomis prisidedama prie perteklinių laivyno pajėgumų ir peržvejojimo, siekiant skatinti tvarų žvejybos išteklių valdymą;

E. kadangi dėl COVID-19 pandemijos daugiašalei prekybos sistemai kilo specifinių iššūkių ir į darbotvarkę buvo įtrauktas nepaprastai svarbus prekybos ir sveikatos klausimas;

F. kadangi apskritai, nepaisant atvirų ar nematomų eksporto apribojimų, prekyba ir daugiašalė sistema atliko teigiamą vaidmenį kovojant su pandemija; kadangi pandemija taip pat atskleidė trūkumus ir pažeidžiamumą, ypač svarbiausiose tiekimo grandinėse; kadangi šiomis aplinkybėmis PPO stebėsenos funkcija pasirodė esanti naudinga primygtinai reikalaujant, kad narės užtikrintų prekybos ir su prekyba susijusių priemonių, kurių imtasi COVID-19 kontekste, skaidrumą;

G. kadangi 12-oji PPO ministrų konferencija (MK 12), vyks 2021 m. lapkričio 30–gruodžio 3 d. Ženevoje (Šveicarija);

1. pakartoja, kad yra visapusiškai įsipareigojęs propaguoti ilgalaikę daugiašališkumo naudą, ir pabrėžia, kad daugiašalė sistema yra nepaprastai svarbi valdant prekybą; ragina parengti visiems naudingą prekybos darbotvarkę, grindžiamą sąžininga ir taisyklėmis pagrįsta prekyba, kuri prisidėtų prie tvaraus ekonomikos augimo ir klestėjimo ir taip stiprintų taiką bei saugumą; pabrėžia, kokie svarbūs yra DVT, taip pat socialinės, aplinkosaugos ir žmogaus teisės ir kaip svarbu užtikrinti, kad visi taikytų daugiašaliu lygmeniu sutartas ir suderintas taisykles;

2. įspėja, kad tuo atveju, jei ne visos narės įsipareigos siekti sėkmingų 12-osios ministrų konferencijos rezultatų, PPO gresia prarasti legitimumą; mano, kad 12-oji ministrų konferencija turėtų būti oficialus pradinis taškas siekiant tobulinti ir modernizuoti PPO, norint užtikrinti, kad ji galėtų atlikti tam tikrą vaidmenį sprendžiant XXI a. uždavinius, įskaitant tokius klausimus kaip klimato kaita ir tvarumas; atsižvelgdamas į atsigavimą po COVID-19 krizės, primygtinai ragina visas nares dėti daugiau pastangų siekiant sutelkti dėmesį į keletą pagrindinių apčiuopiamų rezultatų, kurie parodytų, kad PPO gali spręsti dabartines problemas; prašo narių bent pasiekti daugiašalį susitarimą dėl netausių žuvininkystės subsidijų uždraudimo, taip pat reagavimo į pandemiją ir riboto dokumentų rinkinio dėl žemės ūkio ir pradėti darbą siekiant institucinės reformos, įskaitant procesą, kuris ne vėliau kaip iki 13-osios ministrų konferencijos padėtų užtikrinti visapusiškai veikiančią ginčų sprendimo sistemą; įspėja visas nares, kad nepasiekus esminių rezultatų 12-ojoje ministrų konferencijoje kai kurios narės gali ieškoti alternatyvių taisyklių nustatymo forumų, o tai gali kelti pavojų daugiašalės prekybos sistemos ateičiai; palankiai vertina naujos PPO generalinės direktorės Ngozi Okonjo-Iwealos paskyrimą ir giria ją už tvirtą įsipareigojimą siekti daugiašališkumo;

3. pabrėžia, kad, atsižvelgiant į pasitikėjimą PPO kaip daugiašale institucija, nepaprastai svarbu pasiekti susitarimą dėl žalingų žuvininkystės subsidijų, kuris veiksmingai lemtų greitą ir didelį tam tikrų formų žuvininkystės subsidijų, kuriomis didinami pertekliniai pajėgumai ir peržvejojimas, sumažinimą ir kuriuo būtų panaikintos subsidijos, kuriomis prisidedama prie neteisėtos, nedeklaruojamos ir nereglamentuojamos (NNN) žvejybos, kad būtų užtikrintas tausus jūrų išteklių naudojimas; šiuo atžvilgiu pabrėžia bendros, bet diferencijuotos atsakomybės principą, atsižvelgiant į žalingų subsidijų dydį, kartu atsižvelgiant į poreikį taikyti specialų ir diferencijuotą režimą laikantis 14.6 DVT; atkreipia dėmesį į tai, kad daugiau kaip 39 mln. žmonių tiesiogiai priklauso nuo žvejojamų žuvų išteklių, o dar daugiau milijonų žmonių priklauso nuo šių išteklių vartotojų sektoriuose; mano, kad toks susitarimas yra nepaprastai svarbus ne tik siekiant užtikrinti PPO patikimumą sudarant daugiašalius susitarimus, bet ir yra būtina sąlyga norint parodyti tvirtą daugiašalės prekybos sistemos ir DVT ryšį; pabrėžia, jog svarbu, kad ES paaiškintų savo poziciją ir vidaus taisykles siekdama padidinti savo patikimumą;

4. pripažįsta nepaprastai svarbų prekybos politikos vaidmenį COVID-19 pandemijos metu; primena savo 2021 m. birželio 10 d. rezoliuciją „Kaip įveikti pasaulinės COVID-19 pandemijos keliamus iššūkius: PPO TRIPS sutarties netaikymo poveikis COVID-19 vakcinoms, gydymui, įrangai ir gamybos bei paruošimo pajėgumų didinimui besivystančiose šalyse“; atsižvelgdamas į tai pabrėžia, kad ministrų deklaracijoje, laikantis prekybos ir sveikatos iniciatyvos, būtina apibrėžti pagrindinį susitarimą dėl farmacijos ir medicinos prekių tarifų bei eksportui taikomų apribojimų panaikinimo, taip pat dėl skaidrumo ir pasaulinio bendradarbiavimo tvarkos krizės metu; mano, kad toks susitarimas yra itin svarbus siekiant parodyti PPO reikalingumą; ragina 12-ojoje ministrų konferencijoje įsteigti naują nuolatinį Prekybos ir sveikatos komitetą, kad būtų padedama vyriausybėms įgyvendinti galiojančias tarptautinės prekybos teisės išimtis ir lankstumo priemones ir būtų padėtas pagrindas prekybos ramsčiui derybose dėl būsimos tarptautinės sutarties dėl reagavimo į pandemiją; mano, kad daugelis šalių, ypač besivystančios šalys, patiria sunkumų norėdamos pasinaudoti TRIPS sutartyje numatytomis lankstumo sąlygomis, visų pirma 31 straipsnio a punktu; primena, kad ES turėtų aktyviai dalyvauti tekstu grindžiamose derybose dėl laikino TRIPS reikalavimų netaikymo; atsižvelgdamas į tai, ragina ES pritarti tam, kad dėl COVID-19 būtų laikinai atsisakyta tam tikrų TRIPS susitarimo nuostatų, siekiant laiku padidinti galimybes visuotinei prieigai prie įperkamų COVID-19 skiepų, gydymo ir diagnostikos priemonių, taip sprendžiant pasaulinių gamybos apribojimų ir pasiūlos trūkumo problemą;

5. ragina visas PPO nares paisyti savo įsipareigojimų dėl visų žemės ūkio ramsčių skaidrumo, taip pat susitarti dėl sistemingų patobulinimų, kaip siūloma ES bendrai remiamame pasiūlyme dėl ministrų sprendimo dėl skaidrumo didinimo žemės ūkio srityje (dokumentas JOB/AG/213); pabrėžia, kad svarbu patvirtinti darbo planą dėl prekybą iškreipiančios vidaus paramos, įskaitant nuolatinį sprendimą viešųjų atsargų laikymo klausimu, kaip nurodyta Balio ministrų deklaracijoje, nustatant privalomą pranešimų sistemą, pagrįstą veiksmingu techninės pagalbos ir gebėjimų stiprinimo mechanizmu, siekiant užtikrinti, kad atsargų laikymo programos būtų proporcingos aprūpinimo maistu tikslui ir jį atitiktų, ir kuo labiau sumažinti prekybos iškraipymus bei neigiamą poveikį kitų narių apsirūpinimo maistu saugumui; pabrėžia, kad siekiant atremti šiandienos iššūkius ir užtikrinti sąžiningesnes konkurencijos sąlygas, atsižvelgiant į gamybos būdus, reikia pritaikyti Sutartį dėl žemės ūkio; remia generalinės direktorės Okonjo-Iwealos raginimą parengti PPO dokumentų dėl aprūpinimo maistu rinkinį;

6. mano, kad dabar yra svarbu skubiai pradėti esminę PPO reformą, atsižvelgiant ne tik į gilią krizę, su kuria susiduria organizacija, bet ir į tai, kad ilgą laiką nepadaryta pažangos Dohos vystymosi darbotvarkės srityje, ir pabrėžia, kad svarbūs Dohos vystymosi darbotvarkės klausimai turėtų ir toliau būti įtraukti į darbotvarkę; ragina PPO nares iš esmės persvarstyti keletą PPO aspektų, konkrečiai, jos stebėsenos, derybų ir ginčų sprendimo funkcijas, siekiant padidinti jos veiksmingumą, įtraukumą, skaidrumą ir legitimumą; primygtinai ragina visas PPO nares 12-ojoje ministrų konferencijoje dėmesį sutelkti į konstruktyvų pokyčių procesą siekiant modernizuoti PPO ir suteikti jai priemonių, kuriomis būtų veiksmingai atremiami XXI a. prekybos srities iššūkiai, ir sukurti institucinį mechanizmą bei parengti aiškų reformos darbotvarkės tolesnio įgyvendinimo tvarkaraštį, laikantis tikslo pasiekti konkrečių rezultatų ne vėliau kaip iki 13-osios ministrų konferencijos;

7. palankiai vertina JAV ambasadorės Katherine Tai 2021 m. spalio 14 d. pastabas dėl PPO ir ypač aiškų įsipareigojimą reformuoti visas tris organizacijos funkcijas; tikisi, kad Jungtinės Valstijos netrukus pateiks konkrečių pasiūlymų, kokių veiksmų reikėtų imtis; ragina Jungtines Valstijas įsipareigoti 12-ojoje ministrų konferencijoje pradėti konstruktyvų derybų procesą dėl ginčų sprendimo reformų, kad ne vėliau kaip iki 13-osios ministrų konferencijos būtų sukurta visapusiškai veikianti sistema;

8. labai apgailestauja dėl aklavietės PPO apeliaciniame komitete, dėl kurio pasaulinėje prekybos sistemoje nebeveikia įgyvendinama ginčų sprendimo sistema; įspėja, kad be veikiančio Apeliacinio komiteto PPO yra neveiksminga ir daugiašalių susitarimų pažeidimo tendencija tik didės; pažymi, kad šiuo metu pranešta apie daugiau kaip 15 skundų ir nėra galimybės juos peržiūrėti; primygtinai ragina visas PPO nares visapusiškai dalyvauti ir ieškoti sprendimų, kad kuo greičiau būtų atkurta visapusiškai veikianti dviejų pakopų ginčų sprendimo sistema ir visapusiškai veikiantis bei nepriklausomas Apeliacinis komitetas; tvirtai remia pastarojo meto ES iniciatyvas su mūsų pagrindiniais prekybos partneriais sudaryti laikino pobūdžio susitarimus, kuriais būtų išsaugotas veikiantis ginčų sprendimo procesas jame dalyvaujančioms PPO narėms; primena, kad privalomas, dviejų pakopų ir nepriklausomas procesas turėtų išlikti pagrindiniu ES strategijos tikslu; pabrėžia, kad norint sėkmingai įgyvendinti reformą reikės atsižvelgti į visų susijusių šalių pagrįstus susirūpinimą keliančius klausimus ir susitarti dėl kompromisinio sprendimo; primygtinai ragina atitinkamus suinteresuotuosius subjektus iki 12-osios ministrų konferencijos pabaigos susitarti dėl darbotvarkės dėl tolesnio darbo reformos vidutinės trukmės ir ilgojo laikotarpio srityse, o kai kuriose iš jų darbas turėtų būti baigtas iki kitos ministrų konferencijos (MK 13); pritaria pastarojo meto Komisijos pasiūlymui dėl Vykdymo užtikrinimo reglamento reformos, siekiant užtikrinti, kad ES turėtų tinkamų priemonių trečiųjų šalių įsipareigojimų vykdymui užtikrinti;

9. ragina Komisiją ir Tarybą bendradarbiauti su visomis PPO narėmis siekiant pradėti diskusiją dėl naujų taisyklių nustatymo siekiant pašalinti dabartinius taisyklių sąvado trūkumus, susijusius su nesąžininga prekybos praktika, klastojimu, rinką iškraipančiomis subsidijomis, valstybės valdomomis įmonėmis ir priverstiniu technologijų perdavimu;

10. yra įsitikinęs, kad dabartinis išsivysčiusių ir besivystančių šalių diferencijavimas neatspindi ekonominės tikrovės ir gali sudaryti kliūtį siekiant daryti pažangą Dohos derybų raunde; primygtinai ragina pažengusias besivystančias šalis prisiimti savo atsakomybės dalį ir prisidėti pagal savo išsivystymo lygį; mano, kad specialaus ir diferencijuoto režimo mechanizmas turėtų būti iš naujo apsvarstytas ir patikslintas tinkamai dalyvaujant visoms PPO narėms, siekiant geriau atspindėti žmogaus socialinės raidos indeksus, kartu apsaugant politikos erdvę, kad būtų galima spręsti nesąžiningos prekybos problemą, ir todėl ragina PPO nares persvarstyti šią sistemą; vis dėlto pabrėžia, kad taikant išsivystymo statuso savideklaraciją kaip vienintelį kriterijų gali būti sudarytos sąlygos nesąžiningai prekybai;

11. tikisi, kad vykdant PPO reformą bus rastas lengvesnis būdas, kaip į daugiašalę struktūrą reikėtų integruoti atvirus keliašalius susitarimus, kad būtų užtikrinta pažanga klausimais, kuriems dar nėra pribrendusios visos narės; ragina visas nares apsvarstyti, kaip būtų galima sukurti naują tvirtesnio bendradarbiavimo sistemą, pvz., tokią, kokia naudojama Europos Sąjungoje, nustatant aiškias taisykles dėl minimalaus keliašalėje iniciatyvoje dalyvaujančių narių skaičiaus, ir tuo remiantis sukurti nesudėtingą mechanizmą, pagal kurį sudaryti tokie susitarimai galėtų būti įtraukti į PPO struktūrą;

12. palankiai vertina ir remia didelį narių skaičių, plataus užmojo derybų darbotvarkę ir iki šiol padarytą pažangą PPO keliašalėse derybose dėl e. prekybos; ragina dėti pastangas siekiant užbaigti derybas dėl PPO taisyklių laikymosi; primena savo poziciją, kad galimu susitarimu turi būti užtikrintos galimybės su elektronine prekyba susijusioms prekėms ir paslaugoms patekti į rinką trečiosiose šalyse, taip pat vartotojų ir darbuotojų teisių apsauga; pabrėžia, kad būtina sudaryti palankesnes sąlygas įmonių inovacijoms ir duomenų srautams, visapusiškai laikantis ES teisės aktų dėl privatumo ir duomenų apsaugos; pripažįsta teisinį netikrumą, su kuriuo gali susidurti įmonės ir tyrėjai, naudojantys asmens duomenis, ir to galimą poveikį inovacijoms; ragina nedelsiant numatyti priemones, kuriomis būtų padidintas teisinis tikrumas suinteresuotiesiems subjektams, kurie priklauso nuo duomenų naudojimo taikant iš anksto patvirtintas duomenų naudojimo procedūras, taip pat skirtas pseudoniminimui ir anoniminimui; pabrėžia, kad PPO narės turėtų reikšti nuolatinę paramą deryboms ir aiškiam tolesnės pažangos tvarkaraščiui; pritaria tam, kad PPO moratoriumas dėl elektroninio perdavimo būtų paverstas nuolatiniu;

13. ragina nedelsiant išnagrinėti galimybes sudaryti palankesnes sąlygas duomenų srautams su strategiškai svarbiomis trečiosiomis šalimis; pažymi, kad kai kuriose trečiosiose šalyse veiklą vykdančios Europos įmonės vis dažniau susiduria su nepagrįstomis kliūtimis ir skaitmeniniais apribojimais; pabrėžia, kad šiuo tikslu, kai tinkama, reikėtų vengti duomenų vietos nustatymo reikalavimų, duomenys turėtų būti įtraukti į ES laisvosios prekybos susitarimus ir turėtų būti sparčiau imamasi veiksmų siekiant priimti sprendimus dėl tinkamumo su trečiosiomis šalimis;

14. pažymi, kad dėl teisinių reikalavimų prekyba vis dar grindžiama daugybe popierinių dokumentų, ir tai yra brangus, neveiksmingas bei riziką keliantis procesas pasaulinių krizių metu; pabrėžia, kad būtina išnagrinėti elektroninių prekybos dokumentų naudojimą, nes tai padidintų efektyvumą bei saugumą ir sumažintų poveikį aplinkai; pabrėžia, kad būtina iš dalies pakeisti tarptautinę teisę sudarant galimybę prekyboje naudoti elektroninius dokumentus;

15. ragina skubiai pratęsti Informacinių technologijų susitarimo (ITS) išplėtimą; pripažįsta, kad ITS skatinamas gamybos skaitmeninimas visame pasaulyje ir jis turėtų būti toliau plėtojamas, kad apimtų didesnį produkcijos asortimentą; ragina dėti daugiau pastangų siekiant panaikinti prekybos informacinių ir ryšių technologijų (IRT) produktais tarifus; atkreipia dėmesį į teigiamą poveikį prekybai, daromą plečiant geografinę aprėptį, kad būtų įtraukta daugiau šalių;

16. laikosi nuomonės, kad 12-osios ministrų konferencijos rezultatas turėtų būti šis: joje turėtų būti numatyta veiksmais grindžiama prekybos politikos darbotvarkė, kuria būtų remiami 2030 m. DVT ir Paryžiaus susitarimas; primygtinai ragina PPO nares apsvarstyti visas galimas priemones, kuriomis būtų prisidedama prie išmetamo šiltnamio efektą sukeliančių dujų kiekio ribojimo laikantis UNFCCC, sustiprinti suderinimą su Paryžiaus susitarimu ir poveikio klimatui neutralumu ir didinti bendradarbiavimą PPO dėl vidaus mastu patvirtintų priemonių, įskaitant taksonomijų, grindžiamų žaliosios apskaitos standartais, taikymą, siekiant padėti privačiajam ir viešajam sektoriams nustatyti tvarią ekonominę veiklą bei labai žalingą veiklą, ir priemonių, kuriomis sprendžiama anglies dioksido nutekėjimo problema; teigiamai vertina Komisijos pasiūlytą iniciatyvą dėl prekybos ir klimato; ragina Komisiją pateikti konkrečių pasiūlymų; taip pat pabrėžia, kad reikia daryti pažangą diskutuojant dėl prekių ir paslaugų, kurios padeda spręsti aplinkosaugos ir klimato uždavinius; pabrėžia, kad reikia daryti pažangą derantis dėl Susitarimo dėl aplinkosaugos prekių, kuriuo remiamas pramonės šakų žalinimas ir deramu darbu grindžiamas požiūris į perėjimą prie klimatui palankių technologijų; siūlo geriau koordinuoti PPO ir kitų tarptautinių institucijų, pvz., Ekonominio bendradarbiavimo ir plėtros organizacijos ir Tarptautinio valiutos fondo, veiklą siekiant spręsti anglies dioksido nutekėjimo problemą;

17. dar karta patvirtina lyčių lygybės ir įtraukaus vystymosi ryšį ir pabrėžia, kad moterų įgalėjimas yra nepaprastai svarbus veiksnys norint panaikinti skurdą ir kad siekiant ekonominės plėtros būtina vienu metu šalinti moterų dalyvavimo prekyboje kliūtis ir neigiamą dabartinių prekybos taisyklių poveikį moterims, atliekančioms įvairias užduotis; ragina visas PPO nares pasirašyti 2017 m. Buenos Airių deklaraciją dėl prekybos ir ekonominio moterų įgalėjimo ir primygtinai ragina ją pasirašiusias 123 šalis vykdyti savo įsipareigojimus; primygtinai ragina Komisiją siekti parengti tvirtą ministrų deklaraciją, kuria galėtų būti vadovaujamasi kaip 2017 m. Buenos Airių deklaracijos įgyvendinimo veiksmų gairėmis;

18. palankiai vertina padarytą pažangą ir ragina galutinai užbaigti keliašales diskusijas dėl vidaus reguliavimo paslaugų srityje, nes tai būtų reikšmingas žingsnis į priekį ir įrodymas, kad galima daryti pažangą keliašalėje aplinkoje PPO sistemoje;

19. tikisi, kad bus paskelbtas ministrų pareiškimas, kuriame būtų įvertinta pažanga, padaryta keliašalėse derybose dėl palankesnių sąlygų investicijoms sudarymo;

20. be to, teigiamai vertina pažangą, padarytą Buenos Airėse pradėtos bendros iniciatyvos dėl labai mažų, mažųjų ir vidutinių įmonių srityje, ir tai, kad 2020 m. gruodžio mėn. buvo patvirtintas labai mažų, mažųjų ir vidutinių įmonių dokumentų rinkinys; pripažįsta, kad COVID-19 pandemija turėjo didelį neigiamą poveikį labai mažoms, mažosioms ir vidutinėms įmonės, ir pareiškia, kad pritaria PPO labai mažų, mažųjų ir vidutinių įmonių darbo programai, kuria PPO taisyklėse įtvirtinamas principas „visų pirma galvokime apie mažuosius“; ragina visas PPO nares prisijungti prie šios iniciatyvos;

21. ragina Komisiją ir Tarybą bendradarbiauti su kitomis PPO narėmis siekiant užtikrinti, kad PPO aktyviai prisidėtų didinant pagarbą darbuotojų teisėms visame pasaulyje, visų pirma remiantis Tarptautinės darbo organizacijos (TDO) nustatytais darbo standartais, ir pateikti konkrečių pasiūlymų; primena, kad svarbu skleisti geriausią patirtį išsamaus patikrinimo srityje; teigiamai vertina JAV pasiūlymą dėl priverčiamojo darbo, nes jis yra platesnio masto pastangų įtraukti darbo standartus į PPO dalis, taip nustatant vienodas sąlygas tarptautiniu lygmeniu, ir pabrėžia, kad reikia sudaryti susitarimą, kuriuo tarptautiniu lygmeniu būtų nustatytos vienodos sąlygos; rekomenduoja įsteigti darbo grupę darbuotojų teisių klausimu – tai būtų pirmasis žingsnis siekiant skatinti šią darbotvarkę;

22. pabrėžia, kad siekiant užtikrinti stabilią prekybos ir investicijų aplinką nepaprastai svarbus yra skaidrumas; mano, kad svarbu gerinti stebėsenos procedūrų skaidrumą didinant paskatas PPO narėms laikytis pranešimo reikalavimų, mažinant jų sudėtingumą ir užtikrinant pajėgumų stiprinimą, o su tyčiniu reikalavimų nesilaikymu turėtų būti kovojama ir nuo jo atgrasoma; ragina PPO nares apsvarstyti galimybę sustiprinti PPO sekretoriato vaidmenį šioje srityje;

23. ragina Komisiją ir Tarybą užtikrinti, kad Parlamentas ir toliau aktyviai dalyvautų rengiantis 12-ajai ministrų konferencijai ir kad vykstant 2021 m. ministrų konferencijai jam būtų skubiai teikiama naujausia informacija ir su juo būtų konsultuojamasi;

24. ragina PPO nares užtikrinti demokratinį legitimumą ir skaidrumą stiprinant parlamentinį PPO aspektą ir parlamentinę konferenciją; akcentuoja bendros Europos Parlamento ir Tarpparlamentinės sąjungos parlamentinės konferencijos PPO klausimais darbo svarbą; pabrėžia, jog reikia užtikrinti, kad parlamentų nariai turėtų geresnes galimybes dalyvauti prekybos derybose ir prisidėtų formuluojant bei įgyvendinant PPO sprendimus;

25. ragina PPO nares aktyviau keistis informacija su visais suinteresuotaisiais subjektais, įskaitant pilietinę visuomenę bei verslo organizacijas, taip pat stiprinti bendradarbiavimą su kitomis tarptautinėmis organizacijomis, pvz., TDO, ir apskritai – su JT sistema; tikisi, kad vadovai įvairiais lygmenimis aktyviau informuos apie taisyklėmis grindžiamos prekybos naudą;

26. remia pastangas atgaivinti stojimo derybas su šalimis stebėtojomis, visų pirma su Serbija, Kosovu ir Bosnija ir Hercegovina; ragina greitai užbaigti derybas dėl atitinkamų darbo grupių ataskaitų projektų;

27. primygtinai ragina dėti daugiau pastangų siekiant išplėsti PPO bendrosios sutarties dėl viešųjų pirkimų narystę, visų pirma aprėpiant Kiniją ir kitas besiformuojančios rinkos ekonomikos šalis;

28. ragina vėl dėti pastangas siekiant suderinti nelengvatines kilmės taisykles, kaip numatyta Sutartyje dėl kilmės taisyklių;

29. ragina visas PPO nares ratifikuoti Pasaulio muitinių organizacijos Kioto konvencijos K priedą siekiant sumažinti biurokratiją muitinės srityje;

30. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams ir PPO generaliniam direktoriui.

(1) 2001 m. lapkričio 14 d. Dohos ministrų deklaracija (WT/MIN(01)/DEC/1).

(2) OL C 356, 2018 10 4, p. 34.

(3) OL C 363, 2020 10 28, p. 113.

(4) OL C 232, 2021 6 16, p. 62.

(5) Priimti tekstai, P9_TA(2021)0250.

(6) Priimti tekstai, P9_TA(2021)0283.

(7) https://www.europarl.europa.eu/cmsdata/158345/outcome_document-final-e.pdf

(8) WTO WT/GC/223, 2020 m. lapkričio 24 d.

(9) IPCC, 2021 m.: santrauka politikos formuotojams. „Klimato kaita 2021 m.: pagrindimas gamtos mokslu. I darbo grupės indėlis į Tarpvyriausybinės klimato kaitos komisijos (IPCC) 6-ąją vertinimo ataskaitą“ (angl. Climate Change 2021: The Physical Science Basis. Contribution of Working Group I to the Sixth Assessment Report of the Intergovernmental Panel on Climate Change (IPCC)).